Татарстан Республикасы Әлки муниципаль районы
Түбән Әлки урта гомуми белем бирү мәктәбенең
татар теле һәм әдәбияты укытучысы

**Мингалимова Наилә Нәбиулла кызы**

**Тема: “Иярчен шарт җөмләләр”**

*(8 нче сыйныф)*

Максат:

1. Укучыларның иярченле кушма җөмләләр турындагы белемнәрен тирәнәйтү, аларда җөмлә төзелешенә һәм мәгънәсенә бәйле рәвештә тыныш билгеләрен дөрес куярга өйрәнү күнекмәләре формалаштыру.

2. Иярчен шарт җөмләләр турында төшенчә формалаштыру, аның белдерелү үзенчәлекләрен аңларга булышу, эзләнү юлы аша материалны үзләштерүләренә ирешү; тиз фикерләү, төгәл җавап бирү, фикерләренең дөреслеген дәлилли белү, мөстәкыйльлек күнекмәләрен үстерү. БРТ га әзерлекне дәвам итү, өйрәнгәннәрне бер системага салу.

3.Укучыларга һөнәри юнәлеш бирү, хезмәт кешесенә хөрмәт, ихтирам, халкыбызның мәкаль һәм әйтемнәренә таянып, үзеңдә рухи-әхлакый сыйфатлар тәрбияләү

4. Чит тел үзенчәлекләрен өйрәнүгә кызыксыну хисе уяту.

Дәрес тибы: катнаш, интеграль

Дәрес методы: Сингапур методикасы элементларын куллану, диалогик әңгәмә, төркемнәрдә эшләү.

Дәрес алымы: эзләнүле, чагыштырулы.

Җиһазлау: мультимедиа, дифф. биремле карточкалар, дәреслек, тест сораулары. БРТ га әзерләнү өчен кулланыла торган текст.

**Дәрес барышы**

**I. Оештыру моменты.**

* Исәнмесез, укучылар!

(ХАЙ ФАЙФ - тынычлану сигналын куллану.)

1. Укучыларның укытучы белән исәнләшүләре:

- Укучыларның биткә бит партнерлар белән исәнләшүләре:

- Сәлам, дустым! (*кулларны кысышу*)

- Хәлләр ничек? (*җиңелчә җилкә кырыена кагу*)

- Мин сагындым! (*кулны күкрәккә кую*)

- Син килдең! Мин бик шат (кочаклашу, кул кысышу)

МЭНЭДЖ МЭТ структурасы (максат белән таныштыру)

Инглиз теле укытучысы:

* Укучылар, сез әлеге авазлар турында ниләр әйтә аласыз?

Укучылар җавабы. *(Әлеге авазлар безнең татар телендә бар. Без әлеге авазлар белән таныш)*

Укытучы. Әйе, дөрес, укучылар, үзебезнең татар телен- туган телебезне белмичә, яратмыйча торып, чит телләрне өйрәнеп, үзләштереп булмый. Димәк, ана телебез безгә инглиз телен өйрәнүгә булышлык итә.

**II. Актуальләштерү.**

Татар теле укытучысы:

- Өйгә эш иттереп “Иярченле кушма җөмләләр”нең без өйрәнгәннәре турында кабатлап килергә әйтелгән иде. Ә хәзер тестлар ярдәмендә әлеге тема буенча алган белемнәребезне тикшереп үтик.

Тест. (СИМАЛТИНИУС РАУНД ТЭЙБЛ структурасын кулланабыз)

Җаваплар: 1-а, 2 – в, 3 – 8, 4 – а, 5 – б, 6 – а, 7 – в, 8 – б, 9 – в, 10 – б.

*(җавапларны җилкә иптәшләре тикшерә - җаваплар тактага чыга)*

**III. Яңа белем, күнекмәләр формалаштыру.**

Укытучы. Бүгенге дәреснең темасын сез үзегез ачыкларга тиеш буласыз.

Слайд тактага карыйбыз. Игътибар белән укыйбыз.

* Бирелгән мисалларда нинди җөмләләр бирелгән?.
* Кушма җөмләләр
* Кушма җөмләнең нинди төре?
* Иярченле кушма җөмләләр.

Җөмләләр:

1. Теләгең саф булса, тормышыңда тап булмас. *(нишләсә?)*

2. Бала олыларны зурласын, кечеләрне хәрмәт итсен, шулай булса ул үзе дә зур данга күмелер. *(ничек булса?)*

3. Туган нигезеннән чыгып китте исә, һәр кеше үзенчә күңелсезләнә. *(нишләсә?)*

4. Чын дөресен сөйләргә кирәк, юкса сине беркем яратмас. *(нинди шартта?)*

5. Ярдәмгә мохтаҗ чын күңелдән сорый икән, аңа игелек кылучы табылыр. *(нишләсә?)*

6. Илең турында уйласаң, гомерең озын булыр. *(нишләсәң?)*

7. Сиңа ярдәм сорап килделәрме, син аңа, һичшиксез, булышлык күрсәтергә тиешсең. *(нишләсә?)*

Укытучы: укучылар, аналитик һәм синтетик җөмләләрнең саннарын күрсәтегез. Андагы бәйләүче чараларны табыгыз, аналитик, синтетик төрләргә аерыгыз.

Аналитик бәйләүче чаралар – шулай булса, юкса

Синтетик бәйләүче чаралар – са/сә, икән, исә, мы/ме сорау кисәкчәсе

- Аналитик иярчен җөмләләр синтетик иярчен җөмләләрдән нәрсә белән аерылалар? *(хәбәр составында килә ...килми)*

- Баш җөмләдән иярчен җөмләгә нинди сораулар куйдыгыз? *(нишләсә?, нәрсә булса?, нинди шартларда?)*

-са, -сә кушымчалы нинди сүз төркеме бар? *(шарт фг)*

* Иярчен җөмләләрнең нинди төре бу сорауга җавап бирер?
* Иярчен шарт җөмлә җавап бирә.

Билгеләмәне дә чыгарыйк инде. Иярчен шарт җөмлә я баш җөмләнең шарт хәле урынында килә *(мисаллар белән дәлилләгез)*, я мөнәсәбәтле сүз белән белдерелгән шарт хәлен ачыклый *(мисаллар белән дәлилләгез)*.

- Инде, балалар, нәтиҗә ясыйк. Нинди җөмләләр иярчен шарт җөмләләр дип атала? *(кагыйдәне кабатлату) (Төркемдәге һәр укучы кагыйдәне пышылдап җилкә иптәшенә әйтә. Аннары барысы да кычкырып әйтәләр)*

Укытучы тулыландыра.

Иярчен шарт җөмлә

Синтетик төре.

|  |  |
| --- | --- |
| Бәйләүче чара | Мисаллар |
| 1.Шарт фигыль формасы: - са/-сә  | Гөлләр бөреләрен ача, Зәйтүнә кулы тисә  |
| 2 Сорау кушымчасы: -мы/ - ме  | Безнең авылның кояшы кичкырын Билинә урманы өстенә төшә башладымы, көннең иң ягымлы вакыты җиткән була( Г. Бәширов) |
| 3.Ияртүче теркәгеч: ( әгәр дә, әгәр дә мәгәр, әгәренки) + -са/-сә шарт фигыль формасы яки икән бәйлек сүзе  | Әгәр ул исән булса, Клара, бу үләнне алып кайтып, аңа иснәткән булыр иде.(Ә. Еники)  |
| 4.Бәйлек сүз: исә, икән  | Төннәр үтте исә, таң ата (Л. Ихсанова) Шул омтылыш үлә икән, яшәп торуның кирәге дә калмый ( Р. Сибәт)  |

Аналитик төре.

|  |  |
| --- | --- |
| Бәйләүче чара | Мисаллар |
| Ялгызак мөнәсәбәтле сүз: шулай булса, шулай итсә, алайса, юкса, югыйсә һ.б.  | Мөхәммәт, сабырлыкка өндәгәндә дә сабыр булырга кирәген чамалап, сүзне ярты юлда өзде, югыйсә сүз ташкыны әллә кайларга кереп китәчәк иде.( Я. Зәнкиев)  |

**IV. Белем һәм күнекмәләрне ныгыту** (эш алымнары)

- Укучылар, әлеге мәкаль-әйтемнәрнең нигезендә нәрсә ята? *(әхлаклылык сыйфатлары)*

Сорау: Әхлак нәрсә ул?

ФОЛОУ ЗЕ ЛИДЕР (следуем за лидером) Әлеге структураны дәрес дәвамында без берничә тапкыр кулланачакбыз. Һәр төркемнең лидеры беренче биремгә җавап биргәннән соң, лидерлыкны җилкә иптәшенә тапшыра.

1 төркем: бу төшенчәнең нигезендә тугърылык, җаваплылык, вөҗданлылык, бер-берең белән тату, килешеп яшәү тора. Без аны зур хәрефләр белән КЕШЕЛЕКЛЕЛЕК диябез.

2 төркем: аңа шәфкатьлелек, инсафлылык, олыларны – олы, кечеләрне кече итә белү кебек сыйфатлар хас. Шушы төшенчәләр нигезендә халыклар, илләр-дәүләтләр бер-берсе белән килешеп яшәгәннәр, бәхәсле мәсьәләләрне тыныч юл белән хәл иткәннәр

3 төркем: Әхлак – күркәм холык, үзеңне тота белү, тәрбиялелек, тотнаклылык, кешеләр белән аралаша белү, янәшәдәгеләргә хөрмәт белән карау төшенчәләрен тәшкил итә. Әхлак ул – кешенең эш-хәрәкәтләрендә, көндәлек тормышында билгеле бер калыпка салынган, билгеле бер кыйммәтләрдән торган сыйфат.

Укытучы. Димәк, һәр кеше югарыда күрсәтелгән әхлак сыйфатларын үзендә булдырырга тиеш. Бөек мәгърифәтчебез Ризаэтдин Фәхреддиннең “Бала чакта алынган тәрбияне соңыннан бөтен дөнья халкы да биреп бетерә алмас” дигән гыйбарәсен мин бүгенге дәреснең эпиграфы иттереп алдым.

Укытучы: һәр төркемгә берешәр җөмлә бирелә. Иярчен шарт җөмлә янына куелган тыныш билгесенең номерын күрсәтергә.

1 2

1 төркем. Аңлаткан фикерен ире кабул итмәсә , моның өчен үпкәләү ,

3 4 5

ачулану , күңелсезләнү , караңгы йөз күрсәтү хатынга гаептер .

(Р.Фәхреддин)

1 2

2 төркем. Әгәр дә хатын- кыз арасында тәрбия вә гыйлем таралса , һичшиксез ,

 3

тәрбия дә вә гүзәл холык та балаларга күчәр. (Р. Фәхреддин )

1 2

3 төркем. Гаиләдә алган тәрбия – “ беренче” тәрбия булса, мәктәптә алган

3 4

тәрбия – икенче тәрбиядер. (Р. Фәхреддин )

**Дәфтәр белән эш.**

1. Җөмләләрнең схемаларын төзергә

1. Көннәр яхшырырга охшаган, шулай булса без чаңгы шуарга чыгар идек.

( ), [ шулай булса ]

2. Телебезне сакларга кирәк, югыйсә ул югалырга мөмкин. ( ), [ югыйсә ]

1. Тырышып укымыйсың икән, чиреккә яхшы билгеләр чыкмый. (икән ),[ ]
2. Илең турында уйласаң, гомерең озын була. ( ...саң ), [ ]
3. Ул китте исә, Нәсимә күңелсезләнә. ( ... исә ), [ ]

(Инглиз теле укытучысы) (телевидение - профессия)

3.Текст белән эшәү

1. “Бер хәким балаларга нәсихәт бирде ки: “Улларым, һөнәргә өйрәнегез!” 2) Алтын-көмеш сәфәр кешесенә хәтәрдер: я угры алып китәр, я утка янып китәр. 3) Әмма һөнәр – бер агым судыр, шуңа син һөнәр өйрән, гыйлем өйрән (К.Насыйри “Китаб-әт-тәрбия”). 4) “...Мин гомеремне бушка уздырмавым өчен сөенеп туя алмыйм: ярый әле вакытында дөрес киңәш бирүче табылган.” 5) Үзең яраткан эштә узган гомер – бәхет бит ул! 6) Син бүген мәктәп тәмамлау алдында торасың, сез, һөнәр сайлый-сайлый интегүче яшүсмерләргә, киңәшем бар. 7) Әйтәсем килгән сүзем шул: бәхет ул өзлексез эшләгәндә генә табыла. 8) Яшь чакта моның нинди зур бәхет икәнен белмисең, соңыннан синнән дә бәхетле кеше юк икәнең тоясың. (Ю.Әхмәтҗанов). 9). Чын күңелдән әйтегез әле: сез чыннан да бәхетлеме? 10). Эшнең үзәге дә – кеше, бизәге дә – кеше. 11) “Әгәр кеше үзенең җир кисәгендә үзе булдыра алганның барысын да эшләсә, нинди гүзәл булыр иде безнең җир йөзе!”. (А.П.Чехов). 12). “Авыр хезмәттән соң күк йөзе дә аязрак ( ) кояш та яктырак ( ) кешеләр дә ягымлырак күренә.” ( К.Ушинский).

1. Иярчен шарт җөмләне билгеләгез.

2. 1-4 нче җөмләләр арасында иярчен сәбәп җөмләләрне билгеләргә.

3. 5-8нче җөмләләр арасында тезмә кушма җөмләне тап.

4. 9 нчы җөмләнең төрен билгелә.

5. 10 нчы җөмләдәге өтернең куелышын аңлат:

(а) тиңдәш кисәкләр, б) тезмә кушма җөмләдә гади җөмләләр арасында куелган).

6. 12 нче җөмләдә нинди тыныш билгесен куяр идегез?

а) сызык; б) өтерләр.

7. 5 нче җөмләдә сызык:

а) ия белән хәбәр арасында; б) кискен каршы куюны белдергәндә куелган.

8. 7 нче җөмләдә ике нокта :

а) гомумиләштерүче сүз янында:

б) иярченле җөмлә баш җөмләгә көттерү паузасы белән бәйләнгәнгә куела.

Җаваплар:

1 – 11, 2 – 2, 3, 4; 3 – 6, 4 – тәмамлык җөмлә, 5 – б, 6 – өтерләр, 7 - а, 8 – б.

Нәтиҗә: илебезгә, районнарга, авылларга бик күп һөнәр иясе кирәк. Хезмәттә уңышка ирешү өчен, белемле, җаваплы, тәртипле, әхлаклы һәм үз һөнәреңнең чын остасы булу шарт. Кайда гына эшләсәң дә чын кеше булып калырга кирәк. Әйләнә- тирәңдә синең төрле профессия кешеләре. Син аларга олы хөрмәт белән карарга тиешсең, чөнки һәр профессия дә олы ихтирамга лаек. Киләчәк турында уйлаганда, үзеңә ошаган, холкыңа, мөмкинлегеңә, сәламәтлегеңә туры килә торган һөнәрне сайлау – җаваплы эш. Яраткан хезмәтең булу – зур бәхет. Бу бәхет сезне дә читләтеп үтмәсен, илгә-көнгә яраклы, кирәкле булып яшәсәгез иде.

**Физминутка**

4. Халык җырларыннан икешәр юл тәкъдим ителә. Ләкин аларда иярчен шарт җөмлә урыны буш, шул җөмләләрне дөрес табып урнаштырыгыз.

КОНТИНИУС РАУНД РОБИН структурасы

|  |  |
| --- | --- |
| 1 төркем. Бас, кызым, Әпипә, ... , мин басам.2 төркем. Басып сайрар ... , Сандугач та моңлана.3 төркем. ... , айга карыйм, Син кара йолдызларга | * Мин сагынсам
* Син басмасаң
* Талы сынса
 |

Җавап: 1 төркем. Бас, кызым, Әпипә,

Син басмасаң, мин басам.

1. төркем. Басып сайрар талы сынса,

Сандугач та моңлана

3 төркем. Мин сагынсам, айга карыйм,

Син кара йолдызларга

5 Бер якта – җөмләләр, икенче якта шул җөмләләрнең схемалары бирелгән. Дөрес җавапны табып язарга кирәк. КОНЕРС (углы).

|  |  |
| --- | --- |
| 1.Мине сөйсәң, оныт борчуларыңны.2.Әгәр шул чакта бу хыялларымны берәрсенә сөйләсәм, ул кычкырып көлгән генә булыр иде.3. Хәрабәләргә озак карап торсаң, тын кысыла башлый.4. Буш вакыты булдымы, Иделгә куна китәләр.5. Газинур, бәлки, әйләнеп тә кайтмас, шулай булса Миңнеруйга бик авыр булачак.  | 1. (...саң), [ ]
2. (…мы), [ ]
3. ( ), [шулай булса]
4. (...сәм), [ ]
5. (...сәң), [ ]
 |

 Җаваплар:

1. 5, 2 - 4, 3 - 1, 4 - 2, 5 – 3
2. 2. Бирем: мисалларның җавапларын номерлап күрсәтергә.

|  |  |
| --- | --- |
| 1. Миннән сиңа теләк шул: ил мактарлык үрнәк бул.2. Кем алдый, шул урлый.3. Нәрсәгә өйрәнсәң, шуны куарсың.4. Кайчан әти-әниеңә яхшылык һәм игелек кыласың, шулчакта үзең дә ниндидер илаһи бер көч һәм рәхәтлек тоясың.5. Без шәһәрдә сез торган кадәр булдык.6. Яшьлегең тырыш булса, картлыгың тыныч була | 1. Иярчен күләм җөмлә.2. Иярчен хәбәр җөмлә.3. Иярчен вакыт җөмлә.4. Иярчен ия җөмлә.5. Иярчен тәмамлык җөмлә.6. Иярчен шарт җөмлә. |

Җаваплар: – 2, 2 – 4, 3 – 5, 4 – 3, 5 – 1, 6 - 6.

**V. Йомгаклау.** Без нинди иярчен җөмлә төрен карап үттек инде. Иярчен шарт җөмлә дип нинди җөмләгә әйтәбез? Баш һәм иярчен җөмләләрнең бәйләп нинди бәйләүче чаралар килде?

ТИМ ЧИР Дәресне аңлавыгыз, үзләштерүегез, дәрестә катнашып утыруыгыздан чыгып, һәр кеше билгене үзе куя. Билгеләр кую.

**VI. Өй эше.**

а) Карточкалардагы җөмләләрнең схемаларын төзергә.

б) Текстка якын килеп, үз мөнәсәбәтегезне белдереп, яраткан һөнәрегез турында 50 сүздән ким булмаган иҗади сочинение языгыз.